
נכחו:

חברי הוועדה:	אמנון רובינשטיין	- היו"ר




מוזמנים:		מבקר המדינה אליעזר גולדברג
			שלומית לביא 	- עוזר בכיר למבקר המדינה ודובר המשרד
			רון ישראל		- ממונה על אגף, משרד מבקר המדינה
			ד"ר שולמית רבון	- מנהלת בקורת בכירה, משרד מבקר המדינה
			יהושע רוט		- משרד מבקר המדינה
			צבי גרינברג 		- הממונה על ענייני בקורת המדינה במערכת הביטחון



יועץ משפטי:	תומר רוזנר



מנהלת הוועדה:	ירדנה מלר-הורוביץ



קצרנית:		הילה לוי



סדר היום:	מערך הבקורת הפנימית במשרד הביטחון – עמ' 59' בדוח 51א' של מבקר המדינה.



מערך הבקורת הפנימית במשרד הביטחון – עמ' 59 בדוח 51א' של מבקר המדינה

היו"ר אמנון רובינשטיין:

	 בוקר טוב, אני מתכבד לפתוח את ישיבת הוועדה לענייני בקורת המדינה. זאת בעצם ישיבת מעקב אחר החלטות קודמות במשרד הביטחון, עמ' 59 בדוח 51א' של מבקר המדינה. אדוני המבקר, אתה רוצה לומר משהו?

מבקר המדינה אליעזר גולדברג:

	השאלה הראשונה היא מה נעשה בפועל, בשטח? 

צבי גרינברג:

	אני ממונה על בקורת המדינה במערכת הביטחון. בדיון הקודם היה כאן סמנכ"ל לאירגון ומינהל אבל הוא חלה. אני עובד יחד איתו בוועדת המעקב המשרדית המרכזת את הטיפול בכל נושא בקורת המדינה, המלצות וכו'. 

	בדקנו ומצאנו שכל עובדי הבקורת באגפים השונים של המשרד בעצם עסקו בבקרה ולא בבקורת ומעכשיו הם נקראים עובדי בקרה כדי שמה שהם עושים בפועל יהיה תואם לחוק הבקורת הפנימית.

היו"ר אמנון רובינשטיין:

	יש החלטת ממשלה על זה. 

צבי גרינברג:

	הם לא עוסקים בכלל בבקורת, הם עוסקים רק בבקרה. ההחלטה היא שרק מבקר המערכת עוסק כרגע בבקורת והוא יהיה רשאי לעשות גם פעולות בקרה, אם ירצה בכך. הוא איש הבקורת הפנימית גם של האגפים.

היו"ר אמנון רובינשטיין:

	הוא עובד לפי החוק.

צבי גרינברג:

	לפי החוק. המשרד עובד כרגע לפי החוק. 

מבקר המדינה אליעזר גולדברג:

	כמה מבקרים יש היום, לא אנשי בקרה? הרי כל מי שנקרא פעם מבקר פנימי באגפים, עכשיו הוא נושא תואר אחר. כמה אנשי בקורת יש היום, בקורת אמיתית, פרופר?

צבי גרינברג:

	כמה יש ביחידת מבקר המערכת?

מבקר המדינה אליעזר גולדברג:

	אני לא רוצה לנקוב סתם במספרים, אבל אני יכול לבדוק את זה. 


מבקר המדינה אליעזר גולדברג:

	כמה יש באגפים?

צבי גרינברג:

	אני מעריך את מספרם בין 15 ל-20. נדמה לי שבדוח הבקורת זה מופיע.

מבקר המדינה אליעזר גולדברג:

	לא. אמרנו שכל אנשי הבקרה נמנים כאנשי בקורת. 

צבי גרינברג:

	השאלה שלך היתה כמה היו עד עכשיו באגפים, שנקראו אנשי בקורת והופכים להיות אנשי בקרה.

מבקר המדינה אליעזר גולדברג:

	לא. כמה מבקרים ישנם היום לפי המינוח החדש?

צבי גרינברג:

	אני לא יודע לתת מספרים מדויקים. אני אשלח לכם את התשובה.

היו"ר אמנון רובינשטיין:

	תן לנו סדר גודל.

צבי גרינברג:

	ביחידת מבקר המערכת אני מעריך שיש כארבעים איש, אבל אני לא רוצה להתחייב על המספר הזה. יש אנשים נוספים ששוכרים את שירותיהם ולכן אני לא רוצה לתת מספר לא מדויק. 

היו"ר אמנון רובינשטיין:

	תשלח לנו את כל הנתונים. על זה בעצם אמורה להיות הישיבה.

מבקר המדינה אליעזר גולדברג:

	יש תקן? מה התקנים? איך נקבעו התקנים? כמה תקנים? כמה אנשים יש היום?

צבי גרינברג:

	אני לא יודע מה מספר האנשים שיש היום. 

מבקר המדינה אליעזר גולדברג:

	איך נקבעו התקנים? לפי מה נקבעו התקנים? איך החלוקה החדשה?


צבי גרינברג:

	כרגע נעשית בחינה בתוך המשרד אם להוסיף מספר תקנים למבקר המערכת בעקבות ההחלטה הפנימית במשרד לגבי אנשי הבקרה. יגדילו את זה בעוד שניים-שלושה תקנים נוספים. את המספר הכולל אני אשלח לכם אחרי שאני אבדוק אותו. 

היו"ר אמנון רובינשטיין:

	מה רצית למסור בישיבה הזאת?

צבי גרינברג:

	בישיבה היתה הגדרה ברורה של תפקיד הבקורת הפנימית באגפי המשרד והגדרת תפקיד מבקר מערכת הביטחון ומבקרים פנימיים באגפים. 

היו"ר אמנון רובינשטיין:

	 מי מבקר הפנים היום במשרד?

צבי גרינברג:

	משה גדרון. הוא מבקר המערכת, הוא המבקר הפנימי. 

היו"ר אמנון רובינשטיין:

	הוא לפי החוק?

צבי גרינברג:

	כן. 

היו"ר אמנון רובינשטיין:

	 והוא יושב בקריה בתל-אביב?

צבי גרינברג:

	כן.

היו"ר אמנון רובינשטיין:

	 אפשר לברר את זה עם מוסי גדרון. אני מציע שתחזור לתל-אביב ותשלח למבקר ולי את כל מערך הבקורת, את התקנים ואת האיוש שלהם. אני מבקש שתעשה את זה מהר. 

צבי גרינברג:

	אין בעיה, כבר מחר אני אשלח. 

מבקר המדינה אליעזר גולדברג:

	מר ישראל, אתה הרי בקיא בכל רזי הבקורת במשרד הביטחון. האם יש לך שאלות, הבהרות, הערות או תגובות?


רון ישראל:

	לא, אני חושב שבגדול הם עשו כפי שאנחנו המלצנו. הבנתי מבירורים שעשיתי קודם, שכרגע הם בודקים אם יש צורך להגדיל את התקנים של מבקר המערכת, כדי לכפות על זה שהם כאילו הפסידו מבקרים פנימיים. 

מבקר המדינה אליעזר גולדברג:

	הנושא הזה, לא הוחלט בו עדיין?

רון ישראל:

	למיטב ידיעתי לא. 

צבי גרינברג:

	הוחלט לעשות את הבחינה הזאת ויחידת התקינה אצלנו עושה כרגע עבודה. אני מעריך שתהיה תוספת של שניים-שלושה אנשים. 

היו"ר אמנון רובינשטיין:

	 מר גרינברג, אני מבקש ממך, תראה את שני הנושאים כנושאים שונים. לנושא הראשון תשלח לנו אינפורמציה על המצב הקיים ובנושא השני תאמר לנו מה מצב הבדיקה הזאת. את הנושא הראשון תשלח לנו מיד ואת הנושא השני ברגע שתהיה לך אינפורמציה. 

צבי גרינברג:

	אני אשלח את זה בצורה מסודרת מחר בבוקר.

היו"ר אמנון רובינשטיין:

	 תודה רבה, הישיבה נעולה. 


הישיבה ננעלה בשעה 09:10.







